PRÍSĹUBY

     Na sviatok Nepoškvrnenej Panny Márie, 8. decembra, Cirkev na celom svete začala sláviť Svätý rok Milosrdenstva. Saleziánska rodina v Bardejove mala ešte aj ďalší dôvod k radosti.

     V kostole Sv. Anny, po viacročnej príprave a modlitbách, boli po zložení prísľubov prijatí do Združenia saleziánov spolupracovníkov manželia Marcela a Peter Harčarovci (známi pod pseudonymom Šibovci). Stalo sa tak za účasti viacerých saleziánov, saleziánskych spolupracovníkov, na čele s členkou provinciálnej rady Katkou Albertyovou, ktorá z poverenia provinciálneho koordinátora prevzala prísľuby, rodičov a príbuzných nových spolupracovníkov, ale aj ďalších priaznivcov a sympatizantov (možno budúcich spolupracovníkov). Slávnostnú svätú omšu celebroval otec direktor a delegát saleziánov spolupracovníkov v Bardejove, don Anton Červeň spolu s don Luigim, don Ivom, a don Stanom a za asistencie Petrovho brata Mariána (Šibku) tiež už saleziána. Slávnosť hudbou a spevom skrášlil staronový spevácky zbor pod taktovkou Katky Šidelskej. Po tejto duchovnej slávnosti sa o agapé postaral náš brat František so svojim personálom.

Sme vďační Pánu Bohu a Panne Márii Pomocnici, že k dvestým narodeninám pripravili don Boscovi v Bardejove taký vzácny a krásny dar.

     Marcele a Petrovi sa tak na začiatku svätého roka otvára aj brána na cestu don Boscovou ružovou alejou. Všetci im vyprosujeme na tejto ceste veľa trpezlivosti pri pichaní tŕňov, ale ešte viac príjemnej vône ruží.